  Наталья Тетерина Кияса ёросысь егитъёслэн «Ровесник» центразы 2019-тӥ арын «Рука к руке» ӵектос улсын шуге-леке сюрем семьяослы юрттэт сётонъя кабинет кылдоз. Проект Секыт улон югдуре шедем пиналъёслы юрттонъя фондлэн вожвылъяськоназ пыриськиз но 1 миллион 442 сюрс 848 манет грант утӥз. Со сярысь ивортодэтъя «Удмуртия» агентстволы Кияса ёрос администрациысь Егитъёсын ужанъя ёзэтлэн кивалтӥсез, ӵектосэз одӥгез кылдытӥсь Ольга Танаева вераз. Реабилитаци висъетэз усьтэм сяна, та коньдонэн 2019-2020 аръёсы трос пӧртэм ужрадъёс ортчытыны чаклало.  Туж бадӟым программаез, чаклам ужрадъёсыз. Отын ик волонтёръёсын ужан, быдэс кабинет кылдытыны, психологъёсты ӧтьылыса. Отчы ик асьме ужрадъёсты пыртӥмы, шуом, турслёт, отын ик гужемлы уже интыян вань, ар ӵоже уже интыян школаосын. Ёросмы сётэ 200 сюрс 14 аресысен школьникъёсты уже интыянлы. Отчы ик пыртэмын тазалыко улонъя но профориентацияя ужрадъёс. Ваньмыз со кабинет котырын берга Ольга Танаева, Кияса ёрос администрациысь егитъёсын ужанъя ёзэтлэн кивалтӥсезӴектосэз кылдытӥсь верамъя, туннэ нуналлы Кияса ёросын шуге-леке сюрем 43 пиналъёс но 27 семьяос лыдъясько. Соосын ёросысь но элькунысь психологъёс ужалозы. «Рука к руке» ӵектослы утэм грант сяна, ужез нуыны ёрослэн но спонсоръёслэн коньдонзы ватсаськоз на, шуиз Ольга Танаева. Оглом проектэз быдэстонлы 1 миллион 708 сюрс 648 манет висъяськоз. Ватсалом, шуге-леке сюрем пиналъёслы юрттонъя ӵектос Кияса ёрос администрациысь семьяен ужанъя ёзэт кичӧлтэмен кылдӥз, сое быдэсъян бордын нырысь ик ёросысь егитъёсын ужанъя ёзэт выроз, озьы ик дышетонъя управление, ёрос лыдӟетъюрт но нылпиосын но семьяосын ужась мукет ужъюртъёс итӥськозы.  Тегъёс: Удмуртия пиналъёс семья Мерлык Кияса  